Raskauden keskeytys edellyttää edelleen lääkärivastaanottoa. Terveydenhuollon ammattihenkilöistä annetun lain (559/1994) mukaan laillistettu lääkäri päättää potilaan lääketieteellisestä tutkimuksesta, taudinmäärityksestä ja siihen liittyvästä hoidosta. Vain lääkäri voi määrätä keskeytyksessä käytettävät lääkkeet. Lääkäri täyttää ja allekirjoittaa kaikissa raskauden keskeytyksissä täytettävän AB 1 -lomakkeen.
Raskauden keskeyttämisestä annetun lain mukaan ennen kuin raskaus keskeytetään, on keskeyttämistä pyytävälle annettava selvitys raskauden keskeyttämisen merkityksestä ja vaikutuksista. Henkilölle, jolle on suoritettu raskauden keskeyttäminen, on annettava ehkäisyneuvontaa.
Osana lakiuudistusta muutettiin sääntelyä siitä, kuka voi antaa selvityksen ja ehkäisyneuvonnan. Aiemmin selvityksen ja ehkäisyneuvonnan saattoi antaa vain lääkäri. Säädösmuutosten myötä selvityksen keskeyttämistä pyytävälle ja ehkäisyneuvonnan saa antaa lääkärin lisäksi muu laillistettu terveydenhuollon ammattihenkilö, jolla on tehtävään riittävä osaaminen. Tällainen muu ammattihenkilö on erityisesti terveydenhoitaja, kätilö ja riittävän osaamisen omaava sairaanhoitaja. Lääkäri kuitenkin viime kädessä vastaa, että potilaan hoidon osana hänelle on annettu lääketieteellisen hoidon kannalta olennainen selvitys. Lääkärin itse tulee antaa selvitys ja neuvonta, jos se on potilaan terveydentilan tai raskauden erityispiirteiden takia on tarpeen.
Jos kuitenkin raskauden keskeyttämistä pyydetään tai haetaan epäillyn tai todetun sikiöpoikkeavuuden perusteella, tulee sikiöpoikkeavuuksiin perehtyneen erikoislääkärin antaa selvitys raskauden kestosta riippumatta.
Jos raskauden kesto on yli 12+0 raskausviikkoa, ja raskauden keskeyttämistä haetaan Valviralta raskaana olevan tai hänen perheensä elämänoloista tai muista olosuhteista aiheutuvan huomattavan rasituksen perusteella (L 1 § 3 mom. 1 kohta), selvityksessä käytettävän AB 2 -lomakkeen allekirjoittaa sosiaalityöntekijä, sairaanhoitaja tai näitä vastaava sosiaali- tai terveydenhuollon ammattihenkilö (mieluummin muu kuin Valviralle lausunnon antava lääkäri). AB3-lomakkeen täyttää lääkäri.
Se, kuka voi täyttää raskauden keskeytyksessä täytettävät lomakkeet, ja missä tilanteissa mikäkin lomakkeen kohta tulee täyttää, ilmenee tarkemmin lomakkeissa itsessään olevia ohjaavia tekstejä lukemalla.